CELEX: 32014D0045(01)
Language: et
Date: 2014-11-19 00:00:00
Title: Euroopa Keskpanga otsus (EL) 2015/5, 19. november 2014 , varaga tagatud väärtpaberite ostukava rakendamise kohta (EKP/2014/45)

6.1.2015   
            
            
               ET
            
            
               Euroopa Liidu Teataja
            
            
               L 1/4
            
         EUROOPA KESKPANGA OTSUS (EL) 2015/5,
   19. november 2014,
   varaga tagatud väärtpaberite ostukava rakendamise kohta
   
      (EKP/2014/45)
   
   Euroopa Keskpanga nõukogu,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 12.1 teist lõiget koosmõjus artikli 3.1 esimese taande ja artikliga 18.1,
   ning arvestades järgmist:
   
               (1)
            
            
               Euroopa Keskpankade Süsteemi ja Euroopa Keskpanga põhikirja artikli 18.1 kohaselt võib Euroopa Keskpank (EKP) koos eurot rahaühikuna kasutavate liikmesriikide keskpankadega tegutseda rahaturgudel, muu hulgas müües ja ostes otse turukõlblikke instrumente.
            
         
               (2)
            
            
               4. septembril 2014 otsustas EKP nõukogu algatada uue varaga tagatud väärtpaberite ostukava. Tagatud võlakirjade kolmanda ostukava (1) ja sihtotstarbeliste pikemaajaliste refinantseerimisoperatsioonide (2) kõrval soodustab varaga tagatud väärtpaberite ostukava täiendavalt rahapoliitika ülekandmist, lihtsustab laenuandmist euroalal, tekitab positiivset edasikandumist teistele turgudele ning selle tulemusena vähendab EKP rahapoliitika kursiga seotud pingeid ja aitab kaasa inflatsioonimäära tagasipöördumisele 2 % piirimaile.
            
         
               (3)
            
            
               Ühtse rahapoliitika osana tuleb kõlblike varaga tagatud väärtpaberite otseostu Euroopa Keskpanga poolt varaga tagatud väärtpaberite ostukava alusel teostada ühtselt, esimesel etapil erandlikult tsentraliseeritult ning kooskõlas käesoleva otsuse tingimustega.
            
         
               (4)
            
            
               Varaga tagatud väärtpaberite ostukava tuleks pärast selle esimest etappi teostada eurosüsteemi keskpankade poolt ühtselt, detsentraliseeritult ning kooskõlas EKP nõukogu vastava otsuse tingimustega,
            
         ON VASTU VÕTNUD KÄESOLEVA OTSUSE:
   Artikkel 1
   Varaga tagatud väärtpaberite ostukava kehtestamine ja ulatus
   Käesolevaga kehtestatakse varaga tagatud väärtpaberite ostukava, mille alusel EKP ostab kõlblikke varaga tagatud väärtpabereid artiklis 2 määratletud tähenduses ning kooskõlas käesoleva otsuse sätetega. Varaga tagatud väärtpaberite ostukava kohaselt võib EKP anda oma agentidele juhiseid kõlblike varaga tagatud väärtpaberite ostmiseks EKP nimel kõlblikelt osapooltelt esmas- ja järelturgudel artiklis 4 määratletud tähenduses.
   Artikkel 2
   Varaga tagatud väärtpaberite otseostude kõlblikkuskriteeriumid
   Varaga tagatud väärtpaberid on kõlblikud otseostudeks varaga tagatud väärtpaberite ostukava alusel, kui nad vastavad järgmistele kõlblikkuskriteeriumidele.
   
               1)
            
            
               Varaga tagatud väärtpaberite krediidikvaliteedi hinnang vastab vähemalt eurosüsteemi ühtlustatud hindamisskaala (3) krediidikvaliteedi astmele 3, mis hõlmab vähemalt kahte avalikku krediidireitingut, mille on andnud kaks eurosüsteemi krediidihindamisraamistikus aktsepteeritud reitinguagentuuri.
            
         
               2)
            
            
               Välja arvatud punktis 1 sätestatu osas vastavad varaga tagatud väärtpaberid eurosüsteemi rahapoliitika operatsioone tagavatele varaga tagatud väärtpaberitele kohaldatavatele kõlblikkuskriteeriumidele kooskõlas suunise EKP/2011/14 (4) (mida on muudetud suunisega EKP/2012/25 (5) ja suunisega EKP/2014/10 (6)) I lisaga ja otsusega EKP/2013/35 (7).
            
         
               3)
            
            
               Kui varaga tagatud väärtpaberite krediidikvaliteedi hinnang ei vasta vähemalt eurosüsteemi ühtlustatud hindamisskaala krediidikvaliteedi astmele 2, mis hõlmab vähemalt kahte avalikku krediidireitingut, mille on andnud kaks eurosüsteemi krediidihindamisraamistikus aktsepteeritud reitinguagentuuri, peavad varaga tagatud väärtpaberid lisaks punkti 2 nõuetele vastama ka eurosüsteemi rahapoliitika operatsioone tagavatele varaga tagatud väärtpaberitele kohaldatavatele kõlblikkuskriteeriumidele kooskõlas suunise EKP/2014/31 (8) artikliga 3.
            
         
               4)
            
            
               Vähemalt 90 % varaga tagatud väärtpabereid tagavate rahavooge tekitavate varade krediidisaajatest on liigitatud erasektori mittefinantsettevõteteks (9) või eraisikuteks, lähtudes asjaomaste krediidisaajate rahavooge tekitavate varade jäägist.
            
         
               5)
            
            
               Vähemalt 95 %
               
                           a)
                        
                        
                           varaga tagatud väärtpaberite emissiooni tagavate rahavooge tekitavate varade jäägist on vääringustatud eurodes;
                        
                     
                           b)
                        
                        
                           varadest, mis on seatud tagatiseks eluasemehüpoteegi või ärikinnisvaraga tagatud väärtpaberite emissiooni tagavatele rahavooge tekitavatele varadele, asuvad euroalal, lähtudes asjaomastele varadele omistatavate rahavooge tekitavate varade jäägist.
                        
                     
                           c)
                        
                        
                           varaga tagatud väärtpaberite (v.a punktis b kirjeldatud eluasemehüpoteegi ja ärikinnisvaraga tagatud väärtpaberite) emissiooni tagavate rahavooge tekitavate varade krediidisaajatest on asutatud või asuvad euroalal, lähtudes asjaomastele krediidisaajatele omistatavate rahavooge tekitavate varade jäägist.
                        
                     
         
               6)
            
            
               Varaga tagatud väärtpaberite emitent on asutatud euroalal.
            
         
               7)
            
            
               Varaga tagatud väärtpaberite emissiooniosa (millel on sama või samaväärne rahvusvaheline väärtpaberite identifitseerimisnumber (ISIN)), mida EKP ostueelse hindamise läbiviimise ajal kooskõlas artikliga 3 hoiab algataja või üksus, kellega algatajal on lähedane side (10), on varaga tagatud väärtpaberite ostukava kohaselt ostukõlblik, kui osa nimetatud varaga tagatud väärtpaberi emissiooniosast (millel on sama või samaväärne rahvusvaheline väärtpaberite identifitseerimisnumber) ostab ka välisinvestor, kellel ei ole algatajaga lähedast sidet (v.a väljaspool varaga tagatud väärtpaberite ostukava raamistikku tegutsev eurosüsteemi keskpank).
            
         
               8)
            
            
               Kui varaga tagatud väärtpaberite emissiooni tagavate rahavooge tekitavate varade krediidisaajad on asutatud või asuvad Kreekas või Küprosel, ei kohaldata asjaomaste varaga tagatud väärtpaberite suhtes punktis 1 sätestatud minimaalset krediidihinnangut juhul, kui nende suhtes kohaldatakse artikli 5 lõikes 2 sätestatud ostupiiranguid ning kui nad vastavad kõikidele muudele varaga tagatud väärtpaberite ostukava kohaselt ostudele kohaldatavatele kõlblikkuskriteeriumidele ning järgmistele täiendavatele nõuetele:
               
                           a)
                        
                        
                           Kreeka või Küprose valitsuse emiteeritud või tagatud turukõlblike võlainstrumentide tagatiskõlblikkuse hindamiseks kasutatavat eurosüsteemi krediidikvaliteedi läve ei kohaldata vastavalt suunise EKP/2014/31 artikli 8 lõikele 2;
                        
                     
                           b)
                        
                        
                           varaga tagatud väärtpaberitel on kaks avalikku krediidireitingut, mille on andnud kaks eurosüsteemi krediidihindamisraamistikus aktsepteeritud reitinguagentuuri asjaomases liikmesriigis varaga tagatud väärtpaberite emissioonidele kehtestatud maksimaalse krediidihinnangu tasemel;
                        
                     
                           c)
                        
                        
                           varaga tagatud väärtpaberite emissioon hõlmab olemasoleva krediidikvaliteedi parandamist (näiteks krediidikvaliteedi parandamine kõikides varaga tagatud väärtpaberite emissiooniosades, mis on allutatud varaga tagatud väärtpaberite ostukõlblikule emissiooniosale) vähemalt 25 % ulatuses kõikide varaga tagatud väärtpaberite emissiooniosade jäägist;
                        
                     
                           d)
                        
                        
                           investoriaruanded on kättesaadavad ja varaga tagatud väärtpabereid võib EKP hinnangul modelleerida tavapäraste vahenditega, mida kasutatakse kolmanda osapoole varaga tagatud väärtpaberite rahavoogude modelleerimiseks;
                        
                     
                           e)
                        
                        
                           allpool osutatud varaga tagatud väärtpaberite emissiooni osapoolte (kui asjakohane), v.a haldurid, kõrgeim krediidikvaliteedi hinnang vastab vähemalt eurosüsteemi ühtlustatud hindamisskaala krediidikvaliteedi astmele 3, mis hõlmab vähemalt ühte avalikku krediidireitingut, mille on andnud eurosüsteemi krediidihindamisraamistikus aktsepteeritud reitinguagentuur:
                           
                                       i)
                                    
                                    
                                       emitendi kontopank,
                                    
                                 
                                       ii)
                                    
                                    
                                       emitendi kontopanga garant,
                                    
                                 
                                       iii)
                                    
                                    
                                       likviidsuse tagamise tehingu pakkuja,
                                    
                                 
                                       iv)
                                    
                                    
                                       riskiturbe osapool,
                                    
                                 
                                       v)
                                    
                                    
                                       makseagent ja
                                    
                                 
                                       vi)
                                    
                                    
                                       tagatud investeeringulepingu pakkuja.
                                    
                                 
                     
                           f)
                        
                        
                           varaga tagatud väärtpaberite emissiooni jaoks on määratud asendusteenuse pakkuja.
                        
                     
         Artikkel 3
   Krediidiriski hindamine ja äritegevuse analüüs
   Enne artiklis 2 sätestatud kõlblikkuskriteeriumidele vastavate varaga tagatud väärtpaberite ostmist peab EKP asjaomaste varaga tagatud väärtpaberite osas läbi viima krediidiriski hindamise ja äritegevuse analüüsi (due diligence).
   Artikkel 4
   Kõlblikud osapooled
   Varaga tagatud väärtpaberite ostukava alusel kõlblikud osapooled, sealhulgas otsetehinguteks ja väärtpaberi laenutehinguteks tagatud võlakirjadega varaga tagatud väärtpaberite ostukava portfellides, on järgmised: a) suunise EKP/2011/14 I lisa punktis 2.1 määratletud euroala rahapoliitika operatsioonides osalevad osapooled; b) muud osapooled, keda eurosüsteemi keskpank kasutab oma eurodes vääringustatud investeerimisportfelli investeerimisel, ja c) üksused, keda EKP nõukogu käsitleb EKP poolt läbiviidava eurosüsteemi osapoole riskihinnangu kohaselt tagatud väärtpaberite ostukava alusel otsetehinguteks kõlblike osapooltena.
   Artikkel 5
   Ostupiirangud
   1.   Kui lõikes 2 ei ole sätestatud teisiti, ei tohi varaga tagatud väärtpaberite ostukava alusel korraga osta ja hoida enam kui 70 % varaga tagatud väärtpaberite emissiooniosa (millel on sama või samaväärne rahvusvaheline väärtpaberite identifitseerimisnumber) jäägist.
   2.   Artikli 2 punkti 8 kohaselt ostukõlbliku varaga tagatud väärtpaberite emissiooniosa (millel on sama või samaväärne rahvusvaheline väärtpaberite identifitseerimisnumber) puhul ei tohi varaga tagatud väärtpaberite ostukava alusel korraga osta ja hoida enam kui 30 % varaga tagatud väärtpaberite emissiooniosa jäägist.
   Artikkel 6
   Jõustumine
   Käesolev otsus jõustub järgmisel päeval pärast selle avaldamist EKP veebilehel.
   
      Frankfurt Maini ääres, 19. november 2014
      
         
            EKP president
         
         Mario DRAGHI
      
   
   
      (1)  15. oktoobri 2014. aasta otsus EKP/2014/40 tagatud võlakirjade kolmanda ostukava rakendamise kohta. Euroopa Liidu Teatajas seni avaldamata.
   
      (2)  29. juuli 2014. aasta otsus EKP/2014/34 sihtotstarbeliste pikemaajaliste refinantseerimisoperatsioonidega seotud meetmete kohta (ELT L 258, 29.8.2014, lk 11).
   
      (3)  Avaldatud EKP veebilehel.
   
      (4)  20. septembri 2011. aasta suunis EKP/2011/14 eurosüsteemi rahapoliitika instrumentide ja menetluste kohta (ELT L 331, 14.12.2011, lk 1).
   
      (5)  26. novembri 2012. aasta suunis EKP/2012/25, millega muudetakse suunist EKP/2011/14 eurosüsteemi rahapoliitika instrumentide ja menetluste kohta (ELT L 348, 18.12.2012, lk 30).
   
      (6)  12. märtsi 2014. aasta suunis EKP/2014/10, millega muudetakse suunist EKP/2011/14 eurosüsteemi rahapoliitika instrumentide ja menetluste kohta (ELT L 166, 5.6.2014, lk 33).
   
      (7)  26. septembri 2013. aasta otsus EKP/2013/35 täiendavate ajutiste meetmete kohta seoses eurosüsteemi refinantseerimisoperatsioonide ja tagatise kõlblikkusega (ELT L 301, 12.11.2013, lk 6).
   
      (8)  9. juuli 2014. aasta suunis EKP/2014/31 täiendavate ajutiste meetmete kohta seoses eurosüsteemi refinantseerimisoperatsioonide ja tagatise kõlblikkusega ning millega muudetakse suunist EKP/2007/9 (ELT L 240, 13.8.2014, lk 28).
   
      (9)  Mõistet „mittefinantsettevõte” kasutatakse Euroopa arvepidamise süsteemis määratletud tähenduses kooskõlas suunise EKP/2011/14 I lisaga.
   
      (10)  Mõistet „lähedane side” kasutatakse suunise EKP/2011/14 I lisa punktis 6.2.3.2 määratletud tähenduses.